હિઝ્બુલ મુજાહિદ્દીનના આતંકી બુરહાન વાનીની મોત બાદ જમ્મૂ-કાશ્મીરમાં ભડકેલી હિંસાને લઇને રાષ્ટ્રીય તપાસ એજંસી (એનઆઇએ) એ મોટો ખુલાસો કર્યો છે. એજંસીએ કાશ્મીરમાં હિંસા અને આતંકવાદને વધુ ભડકાવવામાં પાકિસ્તાની સેનાની ભૂમિકાને પ્રકાશમાં લાવી છે. આ મહિનાના અંત સુધીમાં એજંસી લશ્કર-એ-તોયબાના આતંકી બહાદૂર અલી સામે ચાર્જશીટ દાખલ કરશે. તેની 8 જુલાઇએ ધરપકડ કરવામાં આવી હતી. ચાર્જશીટમાં એનઆઇએ એ વાતનો પણ ઉલ્લેખ કરશે કે પાકિસ્તાની સેનાના મેજર અને કેપ્ટન માત્ર લશ્કર-એ-તોયબા અને જૈશ-એ-મોહમ્મદના આતંકીઓને ઘૂસણખોરીમાં મદદ કરી રહ્યા છે તેટલુ જ નહિ પણ તેમને સેનાના હથિયાર આપીને ભારતમાં વિનાશ સર્જવા માટે તાલીમ પણ આપી રહ્યા છે.